Alsėdžių Rainių kankinių kapas

Rainių kankinių Jono Miliaus, Leono Kusos ir Stepono Bubelės kapas yra šiaurės rytinėje Plungės rajono savivaldybės teritorijos dalyje, Alsėdžiuose (Alsėdžių seniūnija), Pušyno gatvės dešinėje pusėje, senųjų civilinių kapinių šiauriniame pakraštyje.

 Kapas 
Kapą žymi betoninis, monolitinis, gulsčio stačiakampio pavidalo, šiaurės – pietų kryptimi pailgas antkapinis paminklas, pastatytas ant platesnio betoninio cokolio. Ties rytinio, vakarinio ir pietinio fasado viduriu įmontuota po betoninį kryžmišką kryžių, iškylantį virš paminklo.
Priekinio (šiaurinio) fasado sienoje metaliniais laikikliais įtvirtinta statmeno stačiakampio formato juodo šlifuoto akmens memorialinė lenta. Jos viršutinėje dalyje iškaltos trys rankos, laikančios už koto iškeltą trispalvę vėliavą. Žemiau iškaltas epitafija: „A†A / 1941 M. BIRŽELIO 24•25 D. / ŽVĖRIŠKAI NUKANKINTI / RAINIŲ MIŠKELYJE UŽ / TAUTINĖS VĖLIAVOS IŠKĖLIMĄ / ALSĖDŽIUOSE 1941 M. VASARIO 16 D. / JONAS MILIUS, LEONAS KUSA, / STEPONAS BUBELĖ“.

Matmenys: antkapinio paminklo aukštis – 1,67 m, plotis – 1,18 m, ilgis – 2,11 m.

 Istorija 
Per 1940–1941 m. sovietų okupaciją Alsėdžių valsčiaus ir miestelio gyventojai buvo persekiojami sovietų valdžios. Už 1941 m. vasario 16 d. Alsėdžiuose iškeltą Lietuvos tautinę vėliavą buvo suimti buvęs policininkas Leonas Kusa, batsiuvys Jonas Milius ir ūkininkas Steponas Bubelė. Jie įkalinti Telšių apskrities kalėjime, o prasidėjus Sovietų sąjungos – Vokietijos karui, 1941 m. birželio 24–25 d. naktį sadistiškai nužudyti Rainių miškelyje netoli Telšių. Nužudytųjų kalinių palaikus 1941 m. birželio 28 d. ekshumavus, visų trijų alsėdiškių kankinių kūnai buvo atpažinti, parvežti į Alsėdžius ir liepos 1 d. palaidoti bendrame kape parapijos kapinėse. Ant kapo pastatytas monumentalus betoninis paminklas su trimis kryžiais. 

 Palaidoti asmenys 	
 Steponas Bubelė (g. 1920 m. Alsėdžiuose). Ūkininkas, lietuvių katalikų jaunimo federacijos „Pavasaris“ narys. Suimtas 1941 m. vasario 19 d. įtarus, kad kartu su kitais Lietuvos valstybės atkūrimo dieną Alsėdžiuose iškėlė tautinę vėliavą. Tardė NKVD-NKGB Telšių apskrities skyriaus viršininkas Petras Raslanas, jo pavaduotojai Kovaliovas ir jaun. leitenantas Piotras Morozovas, operatyviniai įgaliotiniai Nachmanas Dušanskis ir Kazys Repšas. SSRS 8-osios armijos ir NKGB Telšių apskrities skyriaus atstovo specialiosios komisijos 1941 m. birželio 25 d. nutarimu pagal RTFSR BK 58-10 straipsnį nuteistas mirties bausme, kuri įvykdyta tą pačią dieną Rainių miškelyje. Nužudytas smūgiu į pakaušį.
 Leonas Kusa (g. 1909 m. liepos 30 d. Paplinkšės k., Sedos vls., Mažeikių aps). Vertėsi odininko amatu, po tarnybos Lietuvos kariuomenėje įstojo į policiją, buvo paskirtas Telšių apskrities policijos Alsėdžių nuovados policininku. Lietuvių tautininkų sąjungos ir šaulių sąjungos narys. 1940 m. sovietams okupavus Lietuvą, iš tarnybos atleistas, enkavedistų persekiotas ir tardytas. 1941 m. vasario 16-tąją ketino su draugais iškelti Lietuvos trispalvę, bet susirgo ir keliant vėliavą nedalyvavo. Suimtas 1941 m. vasario 23 d. savo bute. Kaltintas, kad nuo 1940 m. lapkričio 5 d. organizavo antisovietinę grupelę, kurios nariai 1941 m. vasario 16-ajai paruošė atsišaukimus ir iškabino Lietuvos trispalves Plungėje ir Telšiuose. Telšių kalėjime jį tardė NKVD-NKGB Telšių apskrities skyriaus viršininkas Petras Raslanas, jo pavaduotojas jaun. leitenantas Piotras Morozovas, operatyviniai įgaliotiniai Nachmanas Dušanskis ir Kazys Repšas. 1941 m. birželio 25 d. karo lauko teismo nutarimu pagal nuteistas mirties bausme, kuri įvykdyta tą pačią dieną Rainių miškelyje. Nužudytas smūgiu į pakaušį.
 Jonas Milius (g. 1903 m. balandžio 22 d. Plungėje). Batsiuvys, Lietuvos šaulių sąjungos narys. Suimtas 1941 m. vasario 17 d., apkaltintas tautinės vėliavos iškėlimu Lietuvos valstybės atkūrimo dienos išvakarėse. Kalintas Telšių kalėjime. Tardė NKVD-NKGB Telšių apskrities skyriaus viršininkas Petras Raslanas, jo pavaduotojai Kovaliovas ir jaun. leitenantas Piotras Morozovas, operatyviniai įgaliotiniai Nachmanas Dušanskis ir Kazys Repšas. 1941 m. birželio 25 d. nuteistas mirties bausme, kuri tą pačią dieną įvykdyta Rainių miškelyje. Nužudytas smūgiu į pakaušį.

 Šaltiniai 

 Arvydas Anušauskas. Telšių kalėjimo kaliniai, nužudyti Rainiuose 1941 m. birželio 25 d.
 Aukojęsi už Tėvynę. – XXI amžius“ – 2011 m. liepos 8 d. – Nr. 51
 Lietuvos gyventojų genocidas, 1939–1941. – Vilnius: Lietuvos gyventojų genocido ir rezistencijos tyrimo centras (LGGRTC), 1999. – T. 1 (A–Ž). – P. 175, 471, 570
 Rainių tragedija; 1941 m. birželio 24–25 d. – Vilnius: LGGRTC, 2000.
 Žemaičių kankiniai. Rainių miškelio tragedija 1941.VI.24–25. Trečioji laida. – Vilnius: Lietuvos knygos draugija, 1991. – P. 7, 26–27, 28, 34, 44, 55, 58

 Nuorodos 
 Aukojęsi už Tėvynę. – XXI amžius 

Kategorija:Plungės rajono paveldas
Kategorija:Alsėdžiai